钦定古今图书集成/明伦汇编/人事典/第093卷 > 《张大将军收瘗枯骨碑》明·杨璥
## 钦定古今图书集成/明伦汇编/人事典/第093卷 > 《张大将军收瘗枯骨碑》明·杨璥

宛民自失橐耜，而日受蠹木隙墙之风雨，则孰生孰
死，几不知所昵就矣。夫不知昵就，则兵兵之，盗贼盗
贼之，武关西瞰，淮水东流，抑何时何地不为锋镝？而
方城负隅之啸，更出没人篱壁，观浩劫于中原，敢必
南阳一角有今日哉？天子曰：“嗟，予指顾中原，而莽戎
聊定，惟宛民仳离其简，能肃戎行而养民者，为我蔽”
南、汝于是大将军乃应诏。莅政之日，城无完郛，民与
寇狎，官舍倾覆，而有司若寄。大将军曰：“国初伤痍，民
气未复。吾先习民，而后致力于盗，俾盗与民分，而后
选锋剿盗，而民不伤。此吾今日之军政也。”行之历年，
而盗与民分，再行之历年，而民不知有兵。如是者数
岁，其间料敌应变，定南、汝而屏襄、汉者，姑不暇举，即
拐河馀孽，终不忍杀，迟之又久而后剪，定复推功于
有司而不肯自居，此其度量为何如耶？余尝读《史》，至
“吴起杀谤己者三千人，武安君坑赵降卒四十万，王
全斌妄戮黩货，其守西河、拔上党，下蜀”之勋，非不赫
燿一时，而事后论定，又未尝不薄其为人也。以此论
大将军，而大将军抱活人之志，见之军功者，岂无传
述？而余独表其掩骼一事，何也？盖掩骼，王政也，有司
不及举，而大将军举之，盖大将军无日无念，不欲翳
死人而肉白骨也。恐府中人冒京观以失实，乙酉冬，
始得元妙观道士四人，月给米八斗，钱二千，冬夏给
衣服。于是四人者力填墓窦，大小凡若干孔，聚骨如
山。大“将军卜地于观之前，开万人圹卜期于仲冬廿
七，收众骨而瘗之，作佛事，施晚食。”呜呼！余备藩于此
且经年，时时与大将军相周旋。兹叨陪卿贰，将别，亦
谓大将军坐匡床，著弋绨，袍日击鲜飨士，习骑射，谨
烽火。门无宾客，不肯预政事。有斛律光、曹彬遗风，而
孰知其山不槎糵，泽不伐夭，鱼禁鲲鲕，兽“长麑䴠，鸟
翼𪃟卵，虫舍蚳蝝。先王种种不忍人之政，皆充满于
大将军掩骼一事。呜呼！此一事足传矣。”乃勒之碑，复
推大将军之意以作歌。大将军讳应祥，辽东人。歌曰：
“孰谓一将成功兮，万骨枯而为沙。讵知慈纛之一麾
兮，屯蒙廓其有家。白日兮马鬣，黄泉兮天涯。男耶？女
耶？饥寒耶？病耶？有流矢在白骨耶。受将军之度”而咸
利无为。嗷嗷在野而啸悲笳。